32000R1961
L 234/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1961/2000 AL COMISIEI
din 15 septembrie 2000
de modificare a Regulamentului (CE) nr. 174/1999 de stabilire a normelor de aplicare a Regulamentului (CEE) nr. 804/68 al Consiliului în ceea ce privește licențele de export și restituirile la export în cazul laptelui și al produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), astfel cum a fost modificat ultima dată prin Regulamentul (CE) nr. 1670/2000 (2), în special articolul 26 alineatul (3), articolul 30 și articolul 31 alineatul (14),
întrucât:
(1)
Articolul 10 din Regulamentul (CE) nr. 174/1999 al Comisiei din 26 ianuarie 1999 de stabilire a normelor de aplicare a Regulamentului (CE) nr. 804/68 al Consiliului în ceea ce privește licențele de export și restituirile la export în cazul laptelui și al produselor lactate (3), astfel cum a fost modificat prin Regulamentul (CE) nr. 1596/1999 (4), prevede diferite măsuri de control al cantităților legate de licențele eliberate, în special puterea de a suspenda eliberarea licențelor. Experiența demonstrează că posibilitatea suspendării depunerii cererilor ar trebui extinsă pentru a elimina munca inutilă a operatorilor economici, a organismelor naționale și a Comunității.
(2)
Articolul 15 din Regulamentul (CE) nr. 174/1999 prevede acordarea de restituiri pentru diferite destinații în cazul exporturilor de brânză. Ca urmare a schimbării ratelor de restituiri pentru unele din aceste destinații, ar trebui modificată definiția zonelor în cauză.
(3)
Articolul 20 din Regulamentul (CE) nr. 174/1999 prevede dispoziții pentru exporturile de brânză în Statele Unite ale Americii în cadrul anumitor contingente tarifare. Sub rezerva faptului că, de la 1 iulie 2000, nivelul restituirii pentru anumite brânzeturi exportate în Statele Unite ale Americii a fost zero, prezentarea unei licențe de export și depunerea unei garanții sunt de asemenea indispensabile pentru astfel de exporturi pentru a permite funcționarea corespunzătoare a sistemului. Dispozițiile în cauză ar trebui modificate în consecință.
(4)
Ar trebui prevăzută alocarea de licențe pe baza criteriilor menționate la articolul 20 alineatul (3) care urmează să fie stabilite în conformitate cu procedura prevăzută la articolul 42 din Regulamentul (CE) nr. 1255/1999.
(5)
Deoarece cererile pentru licențele de export menționate în articolul 20 trebuie depuse la mijlocul lunii septembrie 2000, prezentul regulament ar trebui să intre în vigoare imediat.
(6)
Măsurile prevăzute de prezentul regulament sunt conforme cu avizul Comitetului de gestionare al laptelui și al produselor lactate,
ADOPTĂ PREZENTUL REGULAMENT:
Articolul 1
Regulamentul (CE) nr. 174/1999 se modifică după cum urmează:
1.
Articolul 10 se înlocuiește cu următorul:
„Articolul 10
(1) Licențele de export se eliberează în a cincea zi lucrătoare după ziua în care se depun cererile, în măsura în care cantitățile pentru care se solicită licențe au fost comunicate în conformitate cu articolul 9 alineatul (1) din Regulamentul (CE) nr. 1498/1999 al Comisiei (5) și în care măsurile speciale menționate la literele (a) și (b) din alineatul (3) primul paragraf nu au fost adoptate între timp.
(2) Se poate lua decizia de a adopta una sau mai multe din măsurile speciale prevăzute la alineatul (3) în cazul în care eliberarea licențelor:
(a)
ar putea cauza o depășire a resurselor bugetare disponibile sau epuizarea cantităților maxime care pot fi exportate cu restituire în cursul perioadei de 12 luni în cauză sau în cursul unei perioade mai scurte care urmează să fie stabilită în temeiul articolului 11;
sau
(b)
nu permite continuarea garantării exporturilor pentru restul perioadei în cauză;
sau
(c)
ar duce la o denaturare a concurenței între operatorii economici.
În sensul primului paragraf, se ține seama, în ceea ce privește produsul în cauză, de natura sezonieră a schimburilor , de situația pieței și în special de tendințele prețurilor de pe piață și de condițiile de export rezultate din acestea.
(3) În cazurile menționate la alineatul (2), Comisia poate hotărî, pentru produsul sau produsele în cauză:
(a)
să respingă toate sau o parte din cererile pentru care nu au fost încă eliberate licențe de export;
(b)
să aplice un coeficient de alocare pentru cantitățile cerute. În cazul în care se aplică un coeficient mai mic de 0,4 pentru cantitățile cerute, operatorii economici care au depus cereri pot, în termen de trei zile lucrătoare de la publicarea deciziei de stabilire a coeficientului, să ceară anularea cererii de obținere a licenței și restituirea garanției;
(c)
să suspende depunerea cererilor pentru licențe timp de cel mult cinci zile lucrătoare.
Mai mult, în conformitate cu procedura prevăzută la articolul 42 din Regulamentul (CE) nr. 1255/1999, Comisia poate hotărî:
(a)
să suspende depunerea cererile de obținere a licențelor pentru produsul sau produsele în cauză pentru o perioadă care depășește cinci zile lucrătoare;
(b)
la sfârșitul perioadei de suspendare a depunerii cererile de obținere a licențelor sau după ce cererile au fost respinse, să stabilească restituiri prin licitații pentru produsele care se încadrează la codurile NC 0402 10 19, 0405 10 90, 0405 90 10, 0405 90 90 și 0405 10 19. Ulterior se eliberează licențele corespunzătoare.
2.
Articolul 15 alineatul (3) se înlocuiește cu următorul text:
„(3) Zonele menționate la alineatul (1) sunt următoarele:
-
Zona I: codurile de destinație 055, 060, 070 și 091-096 (inclusiv);
-
Zona II: codurile de destinație 072-083 (inclusiv);
-
Zona III: codul de destinație 400;
-
Zona IV: toate celelalte coduri de destinație.”
3.
Articolul 20 se modifică după cum urmează:
(a)
alineatul (2) primul paragraf se înlocuiește cu următorul text:
„(2) Exporturile de brânză în Statele Unite ale Americii în cadrul contingentelor menționate la alineatul (1) sunt condiționate de prezentarea unei licențe de export.
Operatorii economici pot face o cerere, în cadrul unei perioade care urmează să fie stabilită, pentru o licență de export provizorie pentru exportul produselor menționate la alineatul (1) în timpul anului calendaristic următor, cu condiția depunerii unei garanții reprezentând 50 % din rata stabilită în conformitate cu articolul 9, cu un minim de 9 EUR pe 100 kg.”
(b)
Alineatul (3) prima teză se modifică după cum urmează:
„(3) În cazul în care se depun cereri pentru licențe provizorii pentru o cantitate de produse care depășește una din cotele menționate la alineatul (1) pentru anul în cauză, Comisia poate, în conformitate cu procedura prevăzută la articolul 42 din Regulamentul (CE) nr. 1255/1999.”
(c)
Alineatul (11) se înlocuiește cu următorul text:
„(11) Capitolul I, cu excepția articolului 1 alineatul (1) prima teză și a articolului 10, se aplică licențelor definitive. Cu toate acestea, termenul de valabilitate al licențelor prevăzut la articolul 6 nu se poate prelungi după sfârșitul anului în cauză.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 septembrie 2000.